| 27. april 2023 |
| --- |
| Sagsnummer  2023-0148369  Dokumentnummer  2023-0148369-3 |
| Sekretariatet for Vanløse Lokaludvalg  Frode Jakobsens Plads 4  2720 Vanløse  EAN-nummer  5798009800435 |

| Sekretariatet for Vanløse Lokaludvalg  Økonomiforvaltningen |
| --- |
|  |

# Vanløse Lokaludvalgs høringssvar vedr. Udviklingsplan for Rødkildeparken, Degnemosen og Bellahøjparken

Vanløse Lokaludvalg værdsætter, at Københavns Kommune passer godt på vores parker og grønne områder.

Vanløse Lokaludvalg har været medlem af Parkbrugerrådet og har deltaget i et parkbrugerrådsmøde og et parktræf i november 2022, hvor der også deltog mange beboere fra nærområdet. Den nye udviklingsplan er gældende for 2023 og 5 år frem.

Vanløse Lokaludvalgs interesseområde er Rødkildeparken, mens Degnemosen og Bellahøjparken hører under Brønshøj-Husum Lokaludvalg. Det er derfor primært Rødkildeparken, vi vil beskæftige os med i høringssvaret, men da mange af svarene er generelle dækker de også de 2 andre områder.

Vi henviser til Københavns Kommunes biodiversitetsstrategi og foretrækker hjemmehørende arter i forbindelse med udviklingen af de 3 grønne områder. Lokaludvalget ville desuden foretrække, at grusstier fremadrettet ikke repareres med asfalt uanset årsagen eller hensigten.

Det er vigtigt, at den flotte udsigt fra Bellahøjvej over byens skyline bevares. Derfor er de store åbne græsarealer uden bevoksning. Vi er helt enige i de udviklingsmuligheder, der nævnes, både de rekreative og de landskabs- og naturmæssige. Her er det meget vigtigt med bedre skiltning for hunde i snor og cykling forbudt. Der kan evt. laves henvisning til hundeløbegården på Bellahøjmarken.

Mht. cykling mener vi, det er vigtigt, at byens parker er fredelige områder, hvor folk roligt kan lade deres små børn løbe rundt uden at frygte, at de bliver væltet eller forskrækket af cyklister (og hunde). Problemet er ikke blevet mindre af, at der kommer flere og flere elcykler.

Det bliver smukt, hvis der som nævnt i planen etableres blomstereng/langt græs på dele af græsplænen. Nogle af de fremmødte var ikke så glade for dette, fordi plænen benyttes til solbadning og boldspil, men den er så stor, at der nok kan blive plads til begge dele. Biodiversiteten skal øges, hvor det er muligt.

Naturlegepladsen i Rødkildeparken er et dejligt sted, som både benyttes af institutioner og private. Legepladsen ligger skjult af bevoksning, det er nærmest en lille skov, og man skal kende stedet for at vide, at der ligger en legeplads. I og med at det er en legeplads, er der også meget slid, så det er vigtigt med indplantning af nye træer og buske, og en generel renovering af pladsen er også påkrævet. Desværre er toilettet kun åbent om sommeren.

Der må meget gerne komme flere bænke i parken, ikke kun ved Bellahøjvej, men også plænen ned mod Hulgårdsvej og på legepladsen borde/bænke. På Rødkilde Plads med de store lindealleer har der i nogle år været forårsblomster til stor glæde for forbipasserende, men det er hørt, at nogle tror, at man bare kan plukke blomster der. Det tidligere soppebassin er også beplantet med forårsblomster. Forhåbentlig bliver der sørget for supplering med nye løg.

Der har været tale om, at der skulle etableres et forsinkelsesbassin på Rødkilde Plads ned mod Hulgårdsvej som led i skybrudssikring Vi henleder opmærksomheden på, at der planlægges et forsinkelsesbassin på Rødkilde Plads ned mod Hvidkildevej som et forsinkelsesbassin, hvilket kræver tilladelse fra Fredningsmyndighederne.

Venlig hilsen

**Jan Lindboe**

Forperson for Vanløse Lokaludvalg